A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás végrehajtásának közös felülvizsgálatáról

Az Európai Unió és az Amerikai Egyesült Államok közötti, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás 2010. augusztus 1-jén lépett hatályba.

Az eljárás ismertetése

A megállapodás 13. cikke előírja a biztosítékok, ellenőrzések és kölcsönösségi rendelkezések rendszeres közös felülvizsgálatát, amelyet az Európai Unió és az Egyesült Államok, többek között az Európai Bizottság, az Egyesült Államok Pénzügyminisztériuma, valamit az uniós tagállamok két adatvédelmi hatósága képviselőiből, valamint esetleg biztonsági és adatvédelmi szakértőkből és igazságügyi tapasztalattal rendelkező személyekből álló felülvizsgálati csoportoknak kell elvégezni.

E jelentés a megállapodás hatálybalépését követő negyedik közös felülvizsgálatot érinti, és a 2014. március 1-jétől 2015. december 31-ig tartó 22 hónapos időszakra vonatkozik. A megállapodás 2011 februárjában elvégzett első közös felülvizsgálata a megállapodás hatálybalépését követő első hat hónapot (a 2010. augusztus 1-jétől 2011. január 31-ig tartó időszakot), míg a 2012 októberében elvégzett második közös felülvizsgálat a rákövetkező húsz hónapot (a 2011. február 1-jétől 2012. szeptember 30-ig tartó időszakot) fedte le. A 2014 áprilisában végzett harmadik közös felülvizsgálat egy tizenhét hónapos (2012. október 1-jétől 2014. február 28-ig tartó) időszakot fedett le. A Bizottság 2013. november 27-én közleményt fogadott el a Bizottság és az Egyesült Államok Pénzügyminisztériumának a megállapodás 6. cikkének (6) bekezdése szerinti, a terrorizmus finanszírozásának felderítését célzó program keretében rendelkezésre bocsátott adatok jelentőségéről elfogadott közös jelentéséről.

A megállapodás 13. cikkének (3) bekezdésével összhangban a felülvizsgálat kapcsán az Európai Uniót az Európai Bizottság, az Egyesült Államokat pedig az Egyesült Államok Pénzügyminisztériuma képviselte. A felülvizsgálatban részt vevő uniós csoportot a Bizottság egy vezető tisztviselője vezette, és a csoport összesen két bizottsági tisztviselőből, két adatvédelmi hatóság képviselőiből, valamint az Eurojust egy igazságügyi szakértőjéből állt.

A negyedik közös felülvizsgálatot két fő lépésben végezték el: az elsőre 2016. március 1-jén az Europol hágai központjában, a másodikra 2016. március 15-én és 16-án az Egyesült Államok Pénzügyminisztériumában (a továbbiakban: Pénzügyminisztérium), Washingtonban került sor.

Ez a jelentés a felülvizsgálatot megelőzően kiküldött uniós kérdőívre a Pénzügyminisztérium által adott írásos válaszokban közölt információkon, a Pénzügyminisztérium munkatársaival folytatott megbeszéléseken elhangzott információkon, valamint további nyilvánosan elérhető pénzügyminisztériumi dokumentumokon alapul. Ezenfelül az Europol munkatársai által a felülvizsgálat keretében közölt információkat is felhasználták, és figyelembe vették az Europol közös ellenőrző szervének 2015. szeptemberi vizsgálati jelentését is. A rendelkezésére álló információk kiegészítése érdekében a Bizottság találkozott a kijelölt szolgáltatóval is, és tájékoztatást kapott attól.

Ajánlások és következtetések

A Pénzügyminisztériumtól, az Europoltól, a kijelölt szolgáltatótól és a független felügyeleti szervektől kapott információk és magyarázatok, továbbá a releváns dokumentumok ellenőrzése és a terrorizmus finanszírozásának felderítését célzó program rendszerében lefuttatott keresések reprezentatív mintája alapján a Bizottság meggyőződött a megállapodás, illetve annak biztosítékai és kontrolljai megfelelő végrehajtásáról, valamint arról, hogy a harmadik közös felülvizsgálat megállapításai nyomán a Pénzügyminisztérium megfelelő intézkedéseket hozott. Közelebbről, a Bizottság megelégedésére szolgál a hozzáférési jogosultságokra vonatkozó 15. cikk értelmezésével kapcsolatos egyeztetések eredménye, valamint az, ahogy a Pénzügyminisztérium továbbra is vizsgálja a lehívott adatok megőrzésének a megállapodás 6. cikkének (7) bekezdése értelmében vett szükségességét.

A Pénzügyminisztériumtól kapott, részletes és rendszeresen frissített igazoló dokumentumok alapján az Europol az ellenőrzési feladatait a megállapodás 4. cikkével teljes mértékben összhangban végrehajtja. A felügyeleti mechanizmus zökkenőmentesen működik és eredményesen biztosítja, hogy az adatok kezelése megfeleljen az 5. cikkben meghatározott feltételeknek. A le nem hívott adatokat félévente törlik, így biztosítva azt, hogy az ilyen adatok mindegyikét – a megállapodás 6. cikke (4) bekezdésének megfelelően – legkésőbb a beérkezéstől számított öt éven belül töröljék. A Pénzügyminisztérium a lehívott adatokra vonatkozó rendszeresen értékelés részeként vizsgálja az adatok megőrzési idejét is. Az adatok helyesbítési eljárására vonatkozó releváns információkat feltüntették a Pénzügyminisztérium weblapján.

A lehetséges további fejlesztések tekintetében a Bizottság azt javasolja a tagállamoknak, hogy mérlegeljék a Pénzügyminisztériumtól a terrorizmus finanszírozásának felderítését célzó program keretében kapott adatokról adott rendszeres visszajelzés lehetőségét, aminek révén további javulás lenne elérhető a megállapodás 9. és 10. cikke alapján megosztott információk minősége és mennyisége tekintetében. A Bizottság továbbá arra biztatja az Europolt, hogy folytassa a terrorizmus finanszírozásának felderítését célzó programmal kapcsolatos tájékozottság fokozására irányuló erőfeszítéseit, és nyújtson támogatást azon tagállamoknak, amelyek az Europol tanácsaira és szakértelmére támaszkodva dolgoznák ki a 10. cikk szerinti megkereséseket. Fontos, hogy az Europol továbbra is a jelenlegi gyakorlatnak megfelelő alaposság és függetlenség fenntartása mellett lássa el a 4. cikk szerinti ellenőrzési feladatát.

A felülvizsgálattal összefüggésben a Pénzügyminisztérium írásban megerősítette a 2013-as konzultációk keretében adott biztosítékok érvényességét. A Pénzügyminisztérium kijelentette, hogy a terrorizmus finanszírozásának felderítését célzó programról szóló megállapodás 2010. augusztusi hatálybalépése óta az amerikai kormányzat – ideértve annak minden minisztériumát és hivatalát – a terrorizmus finanszírozásának felderítését célzó programról szóló megállapodásban engedélyezett esetek kivételével nem gyűjtött pénzügyi fizetési üzeneteket a kijelölt szolgáltatótól az Európai Unióban. A Pénzügyminisztérium kijelentette továbbá, hogy az azóta eltelt időszakban a terrorizmus finanszírozásának felderítését célzó programról szóló megállapodás 4. cikkében engedélyezett esetek kivételével az amerikai kormány egyetlen megkeresést sem küldött az Európai Unióban vagy az Egyesült Államokban kijelölt szolgáltatónak, amelyben az Európai Unióban tárolt adat előállítását kérte volna. A Pénzügyminisztérium megerősítette továbbá, hogy az Egyesült Államok mindvégig teljes mértékben eleget tett a terrorizmus finanszírozásának felderítését célzó programról szóló megállapodásban rögzített kötelezettségeinek és a jövőben is ennek megfelelően kíván eljárni.

A terrorizmus finanszírozásának felderítését célzó program változatlanul fontos eszköz a gyaníthatóan a terrorizmus finanszírozásával és tervezésével összefüggő tevékenységekre vonatkozó, időszerű, pontos és megbízható információk biztosításához. A program segítséget nyújt a terroristák és támogatói hálózataik beazonosításához és felkutatásához az egész világra kiterjedően.

A Bizottság üdvözli az amerikai hatóságok részéről tanúsított egyre növekvő átláthatóságot az információmegosztás terén, ami jól illusztrálja, hogy a program a terrorizmus elleni küzdelemre irányuló nemzetközi erőfeszítések értékes eszközének számít. A terrorizmus finanszírozásának felderítését célzó program működésének és hozzáadott értékének részletes feltérképezése szempontjából jelentős előrelépésnek számít, hogy a jelenlegi közös jelentés és a felülvizsgálat részletes információkkal szolgál a program keretében rendelkezésre bocsátott információk lehetséges és tényleges felhasználási módjairól, azokat konkrét eseteken is szemléltetve.

A felülvizsgálat tárgyát képező időszakban a terrorizmus finanszírozásának felderítését célzó program a korábbi vizsgálatokban érintett időszakokkal összehasonlítva komolyabb előnyöket nyújtott az EU számára. Bizonyos esetekben a megállapodás keretében nyújtott információk vezettek előrelépéshez az Unió területén elkövetett terrortámadásokra vonatkozó nyomozásokban. Az Egyesült Államok hatóságai jelentős mértékben éltek a megállapodás 9. cikkében biztosított azon lehetőséggel, hogy önkéntesen adjanak át a terrorizmus finanszírozásának felderítését célzó programból származó információkat az uniós hatóságoknak. Emellett a felülvizsgálat tárgyát képező időszakban az Europol számos alkalommal proaktív módon kezdeményezett megkeresést a megállapodás 10. cikke alapján. Ez hozzájárult ahhoz, hogy az uniós hatóságok jobban tudatában legyenek a terrorizmus finanszírozásának felderítését célzó program lehetőségeivel, és így e hatóságok fokozottabb mértékben vették igénybe a programot.

A megállapodás megfelelő végrehajtásához, a szerződő felek közötti bizalomra épülő kapcsolat kiépítéséhez, valamint az érdekelt feleknek a terrorizmus finanszírozásának felderítését célzó program hasznosságával kapcsolatban nyújtott biztosítékokhoz nélkülözhetetlen a megállapodás rendszeres felülvizsgálata. A Bizottság és a Pénzügyminisztérium megegyezett arról, hogy a megállapodás 13. cikke szerinti következő közös felülvizsgálatot 2018 elején fogják elvégezni.